text: Stort anlæg til opdræt af delikate fisk blev indviet
  01 april 2016 kl. 15.10
  Sandart er en dyr og sart fisk som kræver specielle levevilkår. Den er eftertragtet på restauranter.
  På den første dag i april blev et nyt – og længe ventet – anlæg til opdræt af sandart indviet i Gamst ved Vejen. Det er virksomheden Aquapri, der står bag anlægget.
  Det er en glædens dag. De første fisk sendes afsted om en måned.
  
  - Det er en glædens dag. Vi har cirka 120 tons fisk i anlægget nu. Når vi har 60 tons mere, så er vi oppe på fuld produktion. De første fisk sendes afsted om en måned, fortæller produktionschef hos Aquapri, Martin Vestergaard, til TV SYD.
  Det usædvanlige ved sandarten er, at den er sart og kræver helt specielle levevilkår. Den skal opdrættes i indendørs anlæg, fordi fiskene skal have stabile temperaturer og ikke tåler for meget sollys.
  Selve anlægget har været mange år undervejs, og det er miljøvenligt på en række punkter. Blandt andet genbruges alt vandet.
  - Det har et meget lille vandforbrug, og der er styr på næringsstofferne. Der bliver ikke udledt til vandmiljøet omkring, men i stedet kan vi gødske de omkringliggende marker, uddyber Martin Vestergaard.
  